พลังงานทดแทนเน้นจ่ายปันผล‘SPCG’ปลดหนี้
&#8220;SPCG&#8221; คาดไตรมาส 3 ปลดหนี้ KBANK หวังจ่ายปันผลงวดปี 2556 EA เน้นเป็นทั้งหุ้นเติบโตที่จ่ายปันผล
29 ต.ค. 2565

“SPCG” คาดไตรมาส 3 ปลดหนี้ KBANK หวังจ่ายปันผลงวดปี 2556 EA เน้นเป็นทั้งหุ้นเติบโตที่จ่ายปันผล
น.ส.วันดี กุญชรยาคง ประธานกรรมการและกรรมการผู้จัดการใหญ่ บริษัท เอสพีซีจี (SPCG) ผู้ประกอบธุรกิจโรงไฟฟ้าพลังงานแสงอาทิตย์ เปิดเผยว่า ภายในไตรมาส 3 คาดว่าจะสามารถชำระหนี้ทั้งหมด 3,300 ล้านบาท ให้กับธนาคาร กสิกรไทย (KBANK) ได้หมด เพื่อสามารถจ่ายเงินปันผลจากผลประกอบการประจำปี 2556 ให้กับผู้ถือหุ้นได้ 
ทั้งนี้ เงินที่จะมาชำระหนี้จะมาจากการจัดตั้งกองทุนโครงสร้างพื้นฐานมูลค่าประมาณ 5,500 ล้านบาท แต่จะสามารถบันทึกเป็นกำไรได้เพียง 1,400 ล้านบาท และจากที่มีการให้แปลงใบสำคัญแสดงสิทธิ (วอร์แรนต์) หรือ SPCGW1 ภายในปีนี้ ซึ่งเร็วกว่ากำหนดที่กำหนดไว้ในปี 2558 อีก 280 ล้านบาท 
นายอมร ทรัพย์ทวีกุล ประธานเจ้าหน้าที่บริหารด้านการเงิน บริษัท พลังงานบริสุทธิ์ (EA) กล่าวว่า ภาพรวมของผลการดำเนินงานปี 2556 จะเติบโตอย่างก้าวกระโดดเมื่อเปรียบเทียบกับปี 2555
ทั้งนี้ บริษัทมีนโยบายจะเป็นทั้งหุ้นที่มีการเติบโตของผลการดำเนินงานสูง และหุ้นที่จ่ายปันผลสูงด้วย ในนโยบายปันผล 30% ของกำไรสุทธิ จากเมื่อต้นปีจะเน้นลงทุนเพื่อการเติบโตเพียงประการเดียว สำหรับการก่อสร้างโครงการโรงไฟฟ้าพลังงานแสงอาทิตย์ กำลังการผลิต 90 เมกะวัตต์ ที่ อ.ตาคลี จ.นครสวรรค์ บนพื้นที่ 1,850 ไร่ ขณะนี้มีความคืบหน้าตามแผนที่วางเอาไว้ โดยคาดว่าจะสามารถติดตั้งแผงโซลาร์ได้ในเดือน ก.ค.นี้ หลังจากที่งานด้านโยธาเรียบร้อยแล้ว ทำให้มีความเชื่อมั่นว่าโครงการดังกล่าวจะสามารถจ่ายไฟฟ้าให้กับการไฟฟ้าฝ่ายผลิตแห่งประเทศไทย (กฟผ.) ได้ทันตามกำหนดสัญญา คือ วันที่ 1 ธ.ค. 2556 และเริ่มรับรู้รายได้และกำไรเต็มปีตั้งแต่ปี 2557 โดยคาดว่ารายได้สำหรับโครงการโรงไฟฟ้าดังกล่าวที่ 1,586 ล้านบาทต่อปี และกำไรสุทธิ 915 ล้านบาทต่อปี